Brink-kinders se gedenkdiens: ‘Vanaand huil God saam’‘n Gedenkdiens is Sondag vir André en Rachel Brink gehou (Foto: Maroela Media) ŉ Tasbare stilte hang oor die Hatfield Christian Church in Pretoria. Bykans een duisend mense pak die middelblok van dié saal stampvol, maar nie ŉ enkele geluid kom uit die gehoor nie. Dis asof elkeen asem ophou – so amper asof hulle hoop op verligting wanneer hulle weer asem uitblaas. Aan die regtervleuel van die gehoor sit die Brink-gesin. Hulle het vroeër vriendelik gegroet voor elkeen plek ingeneem het om te wag dat die diens begin. Sondag het duisende saam met hulle kom rou; die lewe van die jong André en Rachel kom gedenk. Dan word die stilte skielik onderbreek. Die gehoor staan soos een man op wanneer hospitaalpersoneel vir Lize by die saal instoot. Etlike dae vroeër het dokters nog gesê daar is geen manier dat sy ontslaan mag word nie, selfs nie vir ŉ rukkie nie. Maar nou is sy hier en vanaand het honderde die voorreg om ŉ wonderwerk te sien. “Omdat God leef, het ek hoop vir môre, omdat Hy leef, sal ek nie vrees nie,” sing een duisend mense. Daar is bykans nie ŉ droë oog in die saal nie. “Nader aan U, my God, wil ek steeds leef, al is daar ook ŉ kruis wat ek moet dra. Nader aan U, my God.” Ook die Brink-gesin vee vinnig hul trane af en glimlag vir die bemoedigende en empatiese oë. ‘n Gedenkdiens is Sondag vir André en Rachel Brink gehou (Foto: Maroela Media) Vandag gaan nie nét oor André en Rachel nie, sou Dirk Hermann, uitvoerende hoof van die Solidariteit Beweging, later opmerk. Sondag wou die gesin gehad het mense moet God ken; hulle wou hê elkeen moes God se liefde ervaar en Hom daarvoor loof. Ds. Jacobus de Koning preek uit Efesiërs. “Hoe moet ons dink oor God en tragedies? Waar is God in omstandighede soos dié?” vra hy. Sy vraag slaan teen die mure vas, dit weergalm. Dit is dié einste vraag wat sedert 16 Desember op soveel ander se lippe is. “Want die lewende, besluitende God is betrokke by alles. Wat gebeur het, was nie ŉ onpersoonlike daad van die wêreld nie. Dit was ook nie die wêreld nie. God was betrokke daarby met die oog op sy heilswil. Met die groter doel wat dit nou op aarde dien. Duisende het sedert hul afsterwe bymekaargekom in liefde en die Here aanbid. “Is ons nie God se hande, voete en oë nie? Dan is God tog hier vanaand. Dan was God tog nog altyd hier,” sê hy. “Dan vra julle hoekom moet hulle soveel seer verduur – God het mens geword en aan die kruis gesterf. Hy het sy goddelikheid prysgegee sodat Hy die wêreld kon red. Daar het Hy ook pyn gehad, so vanaand huil Hy saam met ons. Alles werk volgens die raad van sy wil. Só sê die Bybel. En hoeveel ander is deur hulle gered? God is in beheer, Hy was nog al die pad in beheer gewees. Dirk Hermann voer ‘n onderhoud oor die gedenkdiens (Foto: Maroela Media) “En Danie-julle,” gaan De Koning voort, “die angel is uit die dood. So gou as wat André en Rachel gaan ‘slaap’ het, het God hulle weer beveel om in die hemel wakker te word.” Hul “engeltjie” en “woelwaterseun”, soos Gideon du Plessis, John-Louis Pretorius, Corrie Pretorius en Elvira Burger in hul huldeblyke na die Brink-kinders verwys, het Sondag die lewe van honderde geraak. “André se grappies kon ŉ glimlag op ons gesigte sit, selfs op die slegste dae. Sy goeie maniere en respek vir ander het later ook gestalte in sy vriendegroep begin kry. Sy liefde vir sy gesin was nie ŉ geheim nie. Rachel het ŉ diep geloofsekerheid gehad. Sy was ŉ mediese wonderwerk wat veronderstel was om verstandelik gestrem te gewees het, maar wat ŉ sonskynkind in soveel mense se lewe geraak het. Sy was ŉ lewende bewys dat God genoeg was. “God het hulle vir ŉ hele ruk vir ons geleen, en nou is hul doel op aarde volbring. Deur Christus gebeur alles soos Hy Hom dit voorneem. Hy laat alles gebeur volgens sy raadsbesluit.”